Nordjyllands Politi opfordrer folk til ikke at “shoppe rundt” på værtshuse og barer for at bøje coronareglerne.

Reglerne er klare: Restaurationer må holde åbent frem til klokken 02.00, så længe de ikke lukker nye gæster ind efter klokken 23. Gæster, der har fået adgangstegn til de forskellige værtshuse og barer, kan dog godt gå ud efter klokken 23 for for eksempel at ryge og så gå ind igen. Nordjyllands Politi kan nu konstatere, at muligheden for at gå ind og ud bliver udnyttet af flere gæster i Jomfru Ane Gade. - Vi har kunnet konstatere, at gæster, særligt i Jomfru Ane Gade i Aalborg, før klokken 23 ’shopper’ rundt og besøger de forskellige steder, så de får et adgangstegn hvert sted. Dét udnyttes så mellem klokken 23 og 02 til at kunne gå fra restauration til restauration, siger politiinspektør Ole Kristensen fra Nordjyllands Politi. Politiet vil hjælpe restauratører Det kan være svært for restauratørerne at håndtere problemet med gæster, der går fra sted til sted, fordi de inden klokken 23 har fået adgangstegn til flere restaurationer. Politiet er bevidste om den svære situation. - Derfor har vi også tænkt os at være dem meget behjælpelige. Vi er helt sikre på, at alle er bekendt med reglerne, så vi vil kraftigt opfordre til, at man overholder dem. Det er til alles bedste. Og er man det mindste i tvivl om, hvad man må, og hvad man ikke må, så er både vi og restauratørerne klar til at svare, siger han. Ros til nordjyderne Ole Kristensen roser generelt nordjydernes opførsel i en hverdag med smitterisiko – det er mest i nattelivet, at det kniber. - Vi er rigtig glade for og stolte over at være politi i en politikreds, hvor folk generelt overholder de anvisninger og bestemmelser, der er i relation til coronavirus, siger politiinspektøren.